
Térképadatbázisok sajátosságai

Dolgozatom témája a térképadatbázisok sajátosságai. A térképek történetét, megjelenési formáit dolgoztam fel két fontos részre bontva: papír alapú térképek és digitális térképek. A térképek hogyan épülnek fel, mit tartalmaz egy térkép, mi a célja, milyen szempontok alapján osztályozzuk őket. A globális helymeghatározás történetével folytattam, milyen modern készülékeket használnak, milyen szoftvereket érdemes használni az egyes társadalmi csoportoknak, milyen célt szolgálnak. Kutatásomat a középiskolai atlaszokra hangsúlyoztam, ezért levezettem a történetét, készítésének folyamatát. Az egyes atlaszokban tematikus térképeket találunk, ezért röviden jellemeztem őket, majd négy középiskolai atlaszt összehasonlítottam hogy mennyire pontosak az egyes térképek, milyen tematika alapján épülnek fel.
A dolgozat második részét informatikai szemmel próbáltam felépíteni, főleg a térinformatika alapfogalmait használtam, így bevezetésként levezettem a raszteres és a vektoros adatmodell fogalmát. A digitalizálás folyamatát, szoftvereit jellemeztem. Megvizsgáltam, hogy milyen digitális térképek találhatók az interneten, Magyarországon milyen térképeket lehet elérni, milyen lefedettséggel és milyen fejlesztések vannak az országban a digitalizálással kapcsolatosan, milyen műhelyek léteznek. Végezetül a térinformatika fogalomkörével foglalkoztam, történetével, szoftvereivel, és térinformatikai adatbázisokat vizsgáltam meg, jellemeztem őket.
Az összegzésben pedig megfogalmaztam, hogy úgy gondolom, hogy a digitális térképészet forradalmasítani fogja a térképkészítés folyamatát. A növekvő számú online alkalmazásokkal lényegesen több ember tud böngészni digitális térképek között. Az oktatási intézmények sem ragadhatnak le a hagyományos papír alapú térképeknél, meg kell ismertetniük a diákokkal a digitális térképeket. Az atlaszoknak pedig egységesnek, hűnek, pontosnak kellene lenniük a jövőben.



